Սննդի լրագրություն

**Սննդի լրագրություն**, լրագրության ոլորտ, որը կենտրոնանում է սննդի, դրա արդյունաբերության և այդ սննդի արտադրության ու սպառման մշակույթների հետ կապված նորությունների և արդիական իրադարձությունների վրա: Սովորաբար, սննդի լրագրությունը ներառում է ավելի լայն շրջանակ, քան սննդի քննադատների աշխատանքը, ովքեր վերլուծում են ռեստորաններն ու դրանց արտադրանքը, և նման է «սննդի մասին գրելու» ենթաժանրին, որը փաստաթղթավորում է սննդի փորձը և պատմությունը:

Սննդի լրագրությունը հաճախ ուսումնասիրում է արդիական իրադարձությունների ազդեցությունը սննդի վրա, օրինակ՝ COVID-19 համավարակի ազդեցությունը սննդի արդյունաբերության վրա, կամ ավելի լայն խնդիրներ, ինչպիսիք են կլիմայի փոփոխության ազդեցությունը սննդի արտադրության վրա: Այս թեմաները գնալով ավելի հաճախ համընկնում են հանրային առողջապահության լրագրության, քաղաքական լրագրության և տնտեսական լրագրության հետ: Սա ընդլայնում է սննդի քննադատության ավանդական թեմաները, որոնք հակված են կենտրոնանալ նուրբ ճաշատեսակների և սննդի մասին գրելու այլ տեսակների վրա, ինչպիսին է խոհարարական գրքերի գրումը: Այս թեմաները նման են գյուղատնտեսական լրագրության մեջ լուսաբանվող թեմաներին, որը կենտրոնանում է գյուղատնտեսական արդյունաբերության վրա և հիմնականում նախատեսված է գյուղատնտեսական լսարանի համար:

Սննդի լրագրության ժամանակակից ոլորտը զարգացել է 20-րդ դարի կեսերին, հատկապես Երկրորդ համաշխարհային պատերազմի ընթացքում և դրանից հետո սննդի չափաբաժնի նման հարցերի շուրջ: Միացյալ Նահանգներում Սննդի լրագրողների ասոցիացիան ապահովում է մասնագիտական չափորոշիչներ և էթիկայի կանոնագիրք:

## Սննդի լրագրության պատմություն
Սննդի լրագրությունը սկիզբ է առնում 1880-ական թվականներից, երբ Ջոզեֆ Պուլիցերը իր *«Նյու Յորք Ուորլդ»* թերթում սկսել է ներկայացրել *կանանց համար նախատեսված էջեր*:  Այս լրացումից շտապով սկսել են օգտվել նաև այլ հրատարակություններ՝ կանանց համար նախատեսված բաժիններ ստեղծելով, որը լուսաբանում էր նորաձևության, ընտանիքի, կահույքի և սննդի վերաբերյալ նորություններ: Սրանք համարվում էին «մեղմ լուրերի» կամ «կանանց նորությունների» չորս «Ֆ»-եր: Այս էջերը լսարանին հասնելու հնարավորություն էր և՛ գովազդատուների համար, և՛ կանանց համար՝ լրագրության մեջ աշխատանքի անցնելու: Թերթերի սննդի բաժինները լի էին ապրանքների գովազդներով, բաղադրատոմսերի մասին նորություններով և սննդային ուսումնասիրություններով: 1948 թվականին հաղորդվել է, որ կանանց 56%-ը սննդի մասին նորություններ է ստանում թերթերից և ամսագրերից՝ նշելով այս զարգացող ոլորտի արդիականությունը: 1950 թվականին թերթերի սննդի խմբագիրների թիվը կրկնապատկվել է՝ հասնելով ընդհանուր 561-ի: Արդյունքում, եկամուտը և գովազդի ներուժը շարժել են ականավոր խմբագիրների հետաքրքրությունը՝ սննդի էջեր ստեղծելու համար:

Մինչև 1940-ական և 1950-ական թվականները լրագրության ոլորտի կանանց ներգրավումը սահմանափակվել է սպորտային, խմբագրական հոդվածների կամ այն բանի մասին գրելով, որը համարվում էր «լուրջ նորություններ»: Երկրորդ համաշխարհային պատերազմի ժամանակ կանայք ստանձնել են բազմազան դերեր, որոնք ճանաչվել են ինչպես ներքին ճակատում, այնպես էլ ռազմական գործողություններում: Արդյունքում, Երկրորդ համաշխարհային պատերազմից հետո կանանց էջերը դարձել են բազմազան և փոխել են կանանց նորությունների կարևորությունը: Երկրորդ համաշխարհային պատերազմից հետո սննդի լուսաբանումը հաճախ սկսել է անդրադառնալ սոցիալական պատմությանը և արտացոլել կանանց զարգացող դերը հասարակությունում:

1940-ականներին Ջեյն Նիկերսոնը (1916-2000)  սկսել է իր աշխատանքը որպես *[[Նյու Յորք Թայմս|«Նյու Յորք Թայմս»-ի]]* առաջին սննդի խմբագիր։ Նիկերսոնը սկսել է լուսաբանել պատերազմի նորությունները, սննդամթերքի զարգացումները և բաղադրատոմսերը: Երկրորդ համաշխարհային պատերազմից հետո նրա աշխատանքը զարգացել է՝ փաստաթղթավորելով Նյու Յորքի արագ զարգացող ռեստորանային արդյունաբերությունը և ներկայացնելով սննդի բնագավառի մարդկանց, որոնք հետագայում հայտնի էին դառնալու։ Նիկերսոնը կանանց էջերում սննդի լրագրության ոլորտի առաջատար է դարձել և ազդեցիկ դիրք գրավել ռեստորանների մասին ակնարկներում, հարցազրույցներում և նոր արտադրանքներում։ Այսպես սննդի լրագրողները հասանելի են դարձել սպառողներին և խոհարարներին, փաստաթղթավորել են սննդային խնդիրները և սննդի անվտանգությունը, ինչպես նաև լուսաբանել են կառավարության սննդի կարգավորման և սպառողականության շարժման ազդեցությունը։ Ջեյն Նիկերսոնը ակտիվացրել է սննդի վերաբերյալ քննարկումների ներուժը՝ կարևոր սոցիալական, քաղաքական և մշակութային հարցերի շուրջ ներգրավվելով: Նրա ներդրումները թերթային սննդի լրագրության գիտական գիտելիքները հասցրել են այն մակարդակին, ինչ այն այսօր է։

1950-ական թվականներին սննդի խմբագիրների մեծ մասը գրագետ և կիրթ մարդիկ էին, ուներին լրագրության, տնային տնտեսագիտության կամ և' մեկ, և' մյուս որակավորումներն էլ։ Ինչպես լրագրության մյուս միջոցները, սննդի խմբագիրները նույնպես հետևել են ավանդական լրատվական արժեքներին՝ ուսումնասիրելով իրենց հոդվածների ճշգրտությունը։ Մասնավորապես, *Milwaukee Journal-ի* սննդի խմբագիր Փեգի Դաումը նույնքան ուշադիր էր սննդի բաժնին, որքան առաջին էջին:

Սննդի բաժինը սկսել է դառնալ լուրջ պրակտիկա, և հրատարակչությունները, ինչպիսին է *Chicago Tribune-ը,* նույնիսկ վերատպել են ամբողջական բաղադրատոմսեր, եթե սխալ էր թույլ տրվել։ Սննդի լրագրությունը զարգացել է որպես օրինական լրագրություն՝ հիմնվելով  ոլորտի առաջնագծում գտնվող կանանց նվաճումների վրա։

## Էթիկայի կանոնագիրք
1970-ականներին հիմնադրված Սննդի լրագրողների ասոցիացիան (AFJ) ստեղծել է Ամերիկյան սննդի լրագրողների էթիկայի կանոնագիրք, որը կազմված էր հինգ հիմնական սկզբունքներից, որոնք սննդի լրագրողները պետք է ձգտեն պահպանել և որոնցից ակնկալվում է, որ կհետևեն: AFJ-ն լուծարվեց 2024 թվականին՝ թվային լրագրության աճին և տպագիր լրատվամիջոցների գերիշխանության նվազմանը համընթաց իրենց եկամտի մոդելը չհարմարեցնելու և միջոցներ չտրամադրելու պատճառով: Այնուամենայնիվ, սննդի լրագրողների կողմից լուծարումից հետո էլ Էթիկայի կանոնագիրքը և AFJ-ի ժառանգությունը շարունակում են հարգվել: AFJ-ի սահմանած հինգ հիմնական սկզբունքները չեն վերաշարադրվել կամ փոխարինվել և շարունակում են կազմել սննդի լրագրողների հիմնական ուղեցույցները:

### Հինգ սկզբունքներ

# «Մենք հպարտանում ենք մեր աշխատանքով և հարգում ենք ուրիշների աշխատանքը»
# «Մենք չենք չարաշահում մեր դիրքերը»
# «Մենք խուսափում ենք շահերի բախումից»
# «Մենք ճանաչում և հարգում ենք բազմազանությունը»
# «Մենք հանձնառու ենք մեր աշխատանքում լիակատար թափանցիկությանը»:

## Ամերիկացի ակնառու դեմքեր
### Էնթոնի Բուրդեն

մինի|226x226փքս|Էնթոնի Բուրդեն Փիբոդի 2014 թվականին

Էնթոնի Բուրդենը (1956-2018) հայտնի խոհարար և հեղինակ էր, որն առավել հայտնի է որպես սննդի լրագրող և քննադատ՝ տարբեր երկրներ ճանապարհորդելով։

Նա որպես սննդի լրագրող հայտնի է դարձել 1999 թվականին *Նյու Յորք Թայմսում «Մի՛ կերեք սա կարդալուց առաջ»* վերնագրով իր էսսեի շնորհիվ, երբ աշխատում էր որպես խոհարար Նյու Յորքում: Էսսեն ներկայացնում էր Նյու Յորքի ռեստորանային մշակույթի ներքին հնարքները Բուրդենի տեսանկյունից՝ սկսած այն ժամանակից, երբ ինչ տեսակի ուտեստ պատվիրել, մինչև այն, թե ինչ չխնդրել պատվիրելիս: Հանրությանը հիացրել է Բուրդենի գրելաոճով, ինչը նրան ժողովրդականություն է բերել սննդի լրագրության ոլորտում:

Էսսեի հաջողությունը հետագայում ազդել է նրա «Նյու Յորք Թայմսի ամենավաճառվող ոչ գեղարվեստական վեպ՝ *«Խոհանոցի գաղտնիություն»* գիրքը գրելու վրա, որը հրատարակվել էր 2000 թվականին և ընթերցողներին ծանոթացնում է շքեղ ռեստորանների և խոհանոցի ներքին գործունեության իրականությանը: Այս գրավոր աշխատանքները Բուրդենի գրած սննդի լրագրության որոշ աշխատանքների արտացոլումն են:

Այս նվաճումներից հետո Բուրդենն ունեցել է հետագա հաջողված հեռուստատեսային ծրագրեր, որոնք ներկայացնում էին սննդի լրագրության ոլորտը, մասնավորապես՝ իր *«Էնթոնի Բուրդեն. Անհայտ մասեր»* շոուն, որը հեռարձակվել է 2013-2018 թվականներին: CNN-ի հեռուստաշոուով Բուրդենը ճանապարհորդել է աշխարհի տարբեր երկրներով՝ մեծ ու փոքր, և խորասուզվել յուրաքանչյուր երկրի մշակույթի մեջ՝ ուսումնասիրելով նրանց խոհանոցն ու մշակութային ավանդույթները: Չնայած գրավոր սննդի լրագրությունից տարբերվելուն, *«Էնթոնի Բուրդեն. Անհայտ մասեր» հաղորդումը* սննդի լրագրության և հայտնագործությունների մեդիա ներկայացում է:

### Ջուլիա Չայլդ

alt=Julia Child in front of a stove tasting food on a spoon|մինի|Ջուլիա Չայլդի դիմանկարը՝ ©Լին Գիլբերտի, 1978 թվականին|293x293px

Ջուլիա Չայլդ (1912-2004) հայտնի խոհարար, հեղինակ և հեռուստատեսային դեմք։ Նա առավել հայտնի է նրանով, որ ֆրանսիական խոհանոցը դարձրել է ավելի քիչ վախեցնող և ավելի մատչելի ամերիկյան մշակույթում։

Այն ժամանակներում, երբ սննդի լրագրությունն այնքան էլ հասանելի չէր, որքան մեր օրերում, նա սկսել է իր կարիերան այդ ոլորտում, երբ ավարտել էր Փարիզի *Le Cordon Bleu* խոհարարական դպրոցը։ Դրանից հետո նա, մի քանի գործընկերների հետ միասին, իր տան հարմարավետ խոհանոցում սկսել է փարիզուհի կանանց սովորեցնել, թե ինչպես պատրաստել ամերիկյան ավանդական ուտեստներ: Նա այս խոհարարական դպրոցը ոչ պաշտոնապես անվանել է «Երեք գուրմանների դպրոց» (ֆր.` *École Des Trois Gourmandes)*։ Նրա համար սննդի լրագրության ոլորտի մեկնարկի շարժառիթներից մեկը եղել է ամերիկյան ավանդական խոհանոցը Փարիզ բերելը` իր գիտելիքները բերանից բերան փոխանցելը։

Դրանից հետո նա և նրա երկու գործընկերները 1961 թվականին գրել են «Նյու Յորք Թայմսի բեսթսելլեր» խոհարարական գիրքը՝ *«Տիրապետելով ֆրանսիական խոհարարության արվեստին» (Mastering the Art of French Cooking)*՝ հատուկ նպատակով՝ ֆրանսիական խոհարարությունն ու մշակույթը ամերիկյան լսարանի համար պակաս վախեցնող դարձնելու համար: «Չայլդի խոհարարական գիրքը» նրա ևս մեկ ներդրումն է սննդի լրագրության ոլորտում՝ ոգեշնչելով ամերիկացիներին դուրս գալ իրենց հարմարավետության գոտուց և փորձել բազմամշակութային բաղադրատոմսեր:

Խախտելով գերազանցապես տղամարդկանց վրա հիմնված ոլորտի սահմանները` Չայլդը առաջին կինն է, որի սեփական խոհարարական շոուն հեռարձակվել է ամերիկյան հեռուստատեսությամբ, միաժամանակ լինելով ամերիկյան հեռուստատեսությամբ հեռարձակվող առաջին խոհարարական ծրագրերից մեկը: Նրա *«Ֆրանսիացի խոհարար»* ծրագիրը մեծապես հիմնված էր իր խոհարարական գրքի հաջողության վրա, որտեղ նա ամերիկացիներին սովորեցնում էր ավանդական ֆրանսիական ուտեստներ՝ նշանակալի ներդրում ունենալով լրատվամիջոցներում սննդի լրագրության գործում։

### Գայ Ֆիերի

մինի|204x204փքս|Գայ Ֆիերի 2022 թվականին

Գայ Ֆիերին (1968- ) հայտնի խոհարար է, հեղինակ և ռեստորանի սեփականատեր, որն առավել հայտնի է դարձել *The Food Network* հեռուստաալիքում՝ հաղորդավար աշխատելու շնորհիվ։

Չնայած Ֆիերին չի համարվում ավանդական սննդի լրագրող, նրա սննդի լրագրության ոլորտը կենտրոնանում է լրատվամիջոցների ներկայացման վրա՝ իր *The Food Network*, *Diners, Drive-Ins և Dives* հեռուստաալիքներով: Առաջին անգամ եթեր դուրս գալով 2007 թվականին, և նոր սերիաները ներկայումս թողարկվում են, Ֆիերին ճանապարհորդում է Հյուսիսային Ամերիկայի ռեստորաններ՝ ավանդական յուղոտ, հարմարավետ սնունդ մատուցելով։ Նրա *Սննդի կետեր, ավտոճանապարհորդություններ և դայվ-բառեր* (*Diners, Drive-Ins and Dives*) շոուն պատկերում է յուրաքանչյուր ռեստորանի կուլիսներից դուրս կատարվող աշխատանքները՝ սկսած խոհարարների կողմից ուտեստների պատրաստումից մինչև հաճախորդների հետ շփումները։

Թեև Ֆիերիի սննդի լրագրության ոլորտում հիմնական աշխատանքը կապված է *Diners, Drive-Ins և Dives կայքերի* հետ, նա նաև հաջողակ խոհարարական գրքեր ունի սննդի լրագրության ոլորտում: Նրա 2008 թվականի «*Diners, Drive-Ins and Dives: An All-American Road Trip...* *with Recipes!»* խոհարարական գիրքը կրկին անդրադառնում է տարբեր ռեստորաններ ճանապարհորդելու և իր սիրելի բաղադրատոմսերը փաստաթղթավորելու թեմային:

### Կենջի Լոպես-Ալտ

alt=J. Kenji López-Alt|մինի|232x232փքս|Ջեյմս Քենջի Լոպես-Ալտը Tartine Manufactory-ում 2019 թվականի նոյեմբերին

Ջեյմս Քենջի Լոպես-Ալտը (ավելի հայտնի է որպես Քենջի Լոպես-Ալտ) (1978-) հայտնի Ջեյմս Բիրդ հիմնադրամի մրցանակակիր, խոհարարական գրող և խոհարար է։

Քենջին իր կարիերան որպես սննդի մասին գրող կամ լրագրող սկսել է SeriousEats.com-ում սյունակագիր աշխատելու միջոցով: Նրա «Սննդի լաբորատորիա» սյունակը ներկայացնում է, թե ինչպես կարող են խոհարարության որոշակի գիտական մեթոդները բարելավել բաղադրատոմսերը սեփական տան հարմարավետ պայմաններում: Այս սյունակը հետագայում առաջադրվել է *Ջեյմս Բիրդ հիմնադրամի* մրցանակի։

Իր սյունակի հաջողությունից և ժողովրդականությունից հետո, 2015 թվականին Քենջին գրել է խոհարարական գիրք՝ *«Սննդի լաբորատորիա. ավելի լավ տնային խոհարարություն գիտության միջոցով»* վերնագրով, ոգեշնչվելով իր սյունակի թեմայից: Այս խոհարարական գիրքը հետագայում արժանացել է Ջեյմս Բիրդ հիմնադրամի մրցանակին՝ որպես լավագույն ընդհանուր խոհարարական գիրք:

Քենջին շարունակում է գրավոր աշխատանքներ կատարել որպես SeriousEats-ի սննդի լրագրող՝ որպես գլխավոր խոհարարական խորհրդատու, սակայն ավելի շատ կենտրոնանում է տարբեր խոհարարական գրքեր գրելու և սոցիալական ցանցերում ներկայությունը պահպանելու վրա: Նրա վերջին՝ 2022 թվականին թողարկված *«Վոկը. բաղադրատոմսեր և տեխնիկա» (The Wok: Recipes and Techniques)* խոհարարական գիրքը նրան 2023 թվականին երկրորդ անգամ արժանացրել է Ջեյմս Բիրդ հիմնադրամի մրցանակին՝ «Մեկ թեմա» անվանակարգում: Նա հաճախ ներկա է սոցիալական ցանցերում՝ Instagram-ում իր տարբեր սննդի վերաբերյալ ակնարկների միջոցով:

## Ոլորտի գլխավոր մրցանակներ
### Ջեյմս Բիրդ հիմնադրամի մրցանակներ

**Ջեյմս Բիրդ հիմնադրամի մրցանակ**, մրցանակ, որը կազմակերպվում է Ջեյմս Բիրդ հիմնադրամը, առաջին անգամ հիմնադրվել է 1991 թվականին՝ «խոհարարական մասնագետներին իրենց ոլորտներում գերազանցության և նվաճումների համար ճանաչելու» առաքելությամբ: 1992 թվականին ավելացել է լրագրության և լրատվամիջոցների մրցանակը, որը ներառում է գրքերի, հեռարձակման լրատվամիջոցների և սննդի ու գաստրոնոմիայի հետ կապված լրագրության գերազանցության համար շնորհվող մրցանակներ: Ջեյմս Բիրդ հիմնադրամի մրցանակը հաճախ անվանում են խոհարարական արդյունաբերության «Օսկար»:

## Սննդի լրագրությունը սոցիալական մեդիայում

Վերջին տարիներին սննդի լրագրությունը ընդլայնել է իր շրջանակը՝ բլոգներից, գրքերից և հեռուստաալիքներից մինչև սոցիալական ցանցեր։ Սոցիալական ցանցեր տեղափոխվելը հնարավորություն է տվել ավելի լայն հասանելիություն ունենալ սննդի լրագրության ստեղծմանը և սպառմանը։ Վճարովի և անվճար ակնարկներից, բաղադրատոմսերից, «ինչ եմ ուտում մեկ օրում» տեսանյութերից մինչև «Կյանքի օրը» տեսանյութերում սննդի մասին արագ հիշատակում, սննդի լրագրությունը կարելի է տեսնել բոլոր մեդիա հարթակներում։

2014 թվականին մարդիկ սկսել են օգտագործել այնպիսի հարթակներ, ինչպիսին է Instagram-ը, որպես ավանդական սննդի բլոգի ոճի փոխարինող: Այս փոփոխության շնորհիվ օգտատերերը ավելի շատ են ծանոթանում սննդի լրագրությանը՝ ալգորիթմների միջոցով նրանց տրամադրելով բովանդակությունը, այլ ոչ թե ինքնուրույն որոնելու անհրաժեշտության շնորհիվ։ Ավանդական սննդի բլոգները սպառողներին 62%-ով ավելի հավանական են դարձրել դրական գնահատականներ ստացած ռեստորան այցելելը և 78%-ով ավելի հավանական դարձրել բաղադրատոմսը փորձելը: Սոցիալական ցանցերում ֆորմալ և ոչ ֆորմալ սննդի լրագրության անհավանական սպառման հետ մեկտեղ այս վիճակագրությունը, հավանաբար, կտրուկ աճել է։

Որոշ ազդեցիկ անձինք, ինչպես Քենի Սոնգը, ով TikTok-ում և Instagram-ում կուտակել է ավելի քան 5 միլիոն հետևորդ, կիսվում է համեղ ասիական ուտեստների բաղադրատոմսերով: Մյուսներն իրենց բովանդակության մեջ ներառում են սնունդ: Օրինակ՝ մոդել և ազդեցիկ Նառա Սմիթը կիսվում է ամբողջովին տնական բաղադրատոմսերով և իր կյանքի օրերով՝ միաժամանակ ակտիվորեն ցուցադրելով իր անհավանական նորաձևության զգացողությունը: Նրա սննդի մասին բովանդակության մեծ մասը դարձել է երգիծական և չափազանցված՝ նրա չափազանց տնական բաղադրատոմսերի շուրջ ինտերնետային մեմերի պատճառով, որոնք տատանվում են իր սեփական առողջարար ոսկե ձկնիկ պատրաստելուց մինչև նույնիսկ ատամի մածուկ:

### Քննադատություն

Չնայած ազդեցիկ անձինք միլիոնավոր նոր լսարան են ներգրավել սննդի լրագրության մեջ, դրանցից ոչ բոլորն են դրական։ Սոցիալական ցանցերն արդեն իսկ ցույց են տվել, որ վատթարացնում են ինքնագնահատականը՝ համեմատելով ինքն իրեն լրատվամիջոցներում ներկայացված անիրատեսական և խմբագրված չափանիշների հետ: Շատ ազդեցիկ անձինք օգտագործում են իրենց հարթակը և «Ինչ եմ ուտում մեկ օրում» տեսանյութերը՝ սննդակարգի սովորությունները խթանելու համար, որոնցից շատերը առողջարար չեն։ Լիվ Շմիդտը քննադատության է ենթարկվել իր տպավորվող երիտասարդ լսարանի համար ամենօրյա սննդակարգի սովորություններ կիսելու համար, որոնք ակնհայտորեն խրախուսում են առողջ կալորիականության ընդունումը և գովազդում են նիհար լինելու կարևորությունը: Չնայած նրան, որ նրան արգելափակել են TikTok-ից, նա միակ ազդեցիկ անձը չէ, որը կիսում է նրա սննդային խանգարման նման մտածելակերպը։

Սոցիալական ցանցերում սննդի լրագրության քննադատության ավելի շատ դեպքեր են բացատրվում նրանով, որ այն ոչնչացրել է սննդի բլոգինգի ավանդական ոճերը։ Մասնավորապես, ավանդական սննդի լրատվամիջոցներում, ինչպիսիք են ամսագրերն ու թերթերը, մարդիկ կորցրել են իրենց լսարանի ուշադրությունը և աշխատանքը, քանի որ մարդիկ նախընտրում են սոցիալական ցանցերում դիտել արագ սննդի տեսանյութ, այլ ոչ թե հոդված: Սա միայն սննդի լրագրությանը բնորոշ հասկացություն չէ, շատ ավանդական լրագրողներ հարված են ստացել կամ կորցրել են իրենց աշխատանքը սոցիալական ցանցերի ոչ միայն ազդեցիկ, այլև լրատվական միջոց լինելու ուժի պատճառով:

## Ծանոթագրություններ

## Արտաքին հղումներ

Կատեգորիա:Լրագրության տեսակներ
Կատեգորիա:Սնունդ
Կատեգորիա:Սննդի և ըմպելիքի մշակույթ